Kerttu Niskanen Seefeldin MM-kilpailuissa vuonna 2019.

**Kerttu Elina Niskanen** (s. 13. kesäkuuta 1988 Oulu) on suomalainen maastohiihtäjä, nelinkertainen olympiamitalisti ja kaksinkertainen MM-pronssimitalisti. Seuratasolla hän edustaa Vieremän Koittoa. Hänen valmentajinaan ovat toimineet Jussi Piirainen vuoteen 2017 saakka ja vuodesta 2017 kesään 2019 saakka Pekka Vähäsöyrinki. Nykyään Niskasta valmentaa hänen puolisonsa Juho Mikkonen.

Niskanen kuuluu kaudella 2023–2024 Suomen maastohiihtomaajoukkueeseen.

Nuorten arvokilpailut
---------------------

Niskanen sijoittui nuorten MM-kilpailuissa 2007 17:nneksi 5 kilometrin vapaan tyylin kilpailussa ja 18:nneksi yhdistelmäkilpailussa (5 km + 5 km). Viestissä hän hiihti kolmanneksi sijoittuneessa Suomen joukkueessa. Alle 20-vuotiaiden MM-kilpailuissa 2008 hän oli neljäs 5 km:n perinteisen tyylin kilpailussa ja yhdestoista 10 kilometrin vapaan tyylin yhteislähtökilpailussa. Viestissä hän oli mukana kolmanneksi hiihtäneessä Suomen joukkueessa.

Alle 23-vuotiaiden MM-kilpailuissa 2009 Niskanen sijoittui 16:nneksi 10 kilometrin vapaan tyylin kilpailussa, seitsemänneksi yhdistelmäkilpailussa ja kolmanneksi sprinttikilpailussa. Vuoden 2010 alle 23-vuotiaiden MM-kilpailuissa hän voitti kultaa 10 kilometrin perinteisen tyylin kilpailussa ja oli seitsemäs 15 kilometrin yhdistelmäkilpailussa.

Vuoden 2011 nuorten MM-kisoissa Viron Otepäässä alle 23-vuotiaiden sarjassa Niskanen saavutti sprintin MM-kultaa perinteisen hiihtotavan kilpailussa ja pronssia yhdistelmäkilpailussa.

Aikuisten arvokilpailut
-----------------------

Ensimmäisissä aikuisten arvokilpailuissaan, Oslon MM-kilpailuissa 2011 Niskanen sijoittui 10 kilometrin perinteisen hiihtotavan kilpailussa kahdeksanneksi.

Val di Fiemmen MM-kilpailuissa 2013 hän oli perinteisen hiihtotavan 30 kilometrin yhteislähtökilpailussa seitsemäs, perinteisen sprintissä yhdeksäs ja yhdistelmäkilpailussa kahdestoista. Lisäksi hän oli mukana viidenneksi sijoittuneessa Suomen viestijoukkueessa.

Sotšin olympialaisissa 2014 Niskanen hiihti kolmannen osuuden hopeaa saaneessa Suomen viestijoukkueessa. Hän voitti Aino-Kaisa Saarisen kanssa hopeaa parisprintissä samana päivänä kuin hänen veljensä Iivo Niskanen voitti samalla matkalla kultaa. Yksilömatkoilla hän oli yhdistelmäkilpailun seitsemäs, 10 kilometrin perinteisen hiihtotavan kilpailussa kahdeksas ja vapaan hiihtotavan 30 kilometrin yhteislähtökilpailussa neljäs.

Falunin MM-kilpailuissa 2015 Niskanen kuului pronssia hiihtäneeseen naisten 4 × 5 km:n viestijoukkueeseen. Henkilökohtaisilla matkoilla hän oli neljäs 15 kilometrin yhdistelmäkilpailussa ja 30 kilometrin perinteisen hiihtotavan kilpailussa, seitsemäs perinteisen hiihtotavan sprintissä ja kahdeksas 10 kilometrin vapaan hiihtotavan kilpailussa.

Lahden MM-kilpailuissa 2017 hän sijoittui perinteisen hiihtotavan parisprintissä Aino-Kaisa Saarisen kanssa viidenneksi. 10 kilometrin perinteisen hiihtotavan kilpailussa hän oli kuudes. Viestissä hän hiihti toisen osuuden Suomen pronssijoukkueessa. Niskanen osallistui myös 30 kilometrin vapaan hiihtotavan kilpailussa mutta keskeytti 15 kilometrin jälkeen.

Pyeongchangin olympialaisissa 2018 Niskanen sijoittui 30 kilometrin perinteisen hiihtotavan yhteislähtökilpailussa kuudenneksi, yhdistelmäkilpailussa 16:nneksi sekä perinteisen hiihtotavan sprintissä 23:ksi. Lisäksi hän oli mukana Suomen neljänneksi sijoittuneessa viestijoukkueessa.

Seefeldin MM-kilpailuissa 2019 Niskanen sairasteli ja joutui jättämään pariviestin väliin. 10 kilometrin perinteisen hiihtotavan kilpailussa hän sijoittui 22:nneksi.

Pekingin olympialaisissa 2022 Niskanen saavutti 10 kilometrin perinteisen hiihtotavan väliaikalähtökilpailussa hopeaa häviten vain 0,4 sekuntia Norjan Therese Johaugille. 30 kilometrin vapaan hiihtotavan kilpailussa hän saavutti pronssia. Yhdistelmäkilpailussa, viestissä ja parisprintissä hän sijoittui neljänneksi.

Planican MM-kilpailuissa 2023 Niskanen sijoittui 15 kilometrin yhdistelmäkilpailussa viidenneksi, 30 kilometrin perinteisen yhteislähtökilpailussa kuudenneksi, 10 kilometrin vapaan hiihtotavan kilpailussa yhdeksänneksi ja viestissä neljänneksi.

Maailmancup
-----------

Ensimmäiseen maailmancupin osakilpailuunsa Niskanen osallistui Rukalla joulukuussa 2007. Ensimmäisen pistesijoituksen hän saavutti Trondheimissä 12. maaliskuuta 2009 ollessaan perinteisen sprintissä 14:s.

Niskanen sijoittui kymmenen parhaan joukkoon henkilökohtaisella matkalla ensimmäisen kerran oltuaan kymmenes Otepään 10 kilometrin perinteisen hiihtotavan kilpailussa tammikuussa 2011. Vuonna 2014 Oslon 30 kilometrin perinteisen hiihtotavan kilpailussa Niskanen hiihti kolmanneksi saavuttaen ensimmäisen kerran palkintokorokesijoituksen yksittäisessä maailmancupin kilpailussa. Seuraavalla kaudella hän oli kolmas Davosin 10 kilometrin perinteisen hiihtotavan kilpailussa. Oslon 30 kilometrin perinteisen hiihtotavan yhteislähtökilpailussa hän sijoittui kolmanneksi maaliskuussa 2017. Ensimmäisen yksittäisen osakilpailun voittonsa hän saavutti helmikuussa 2019 Cognessa 10 kilometrin perinteisen tyylin kilpailussa. Hän voitti Beitostølenin 10 kilometrin printeisen hiihtotavan väliaikalähtökilpailussa joulukuussa 2022. Hän oli toinen Les Rousses'n 20 kilometrin perinteisen hiihtotavan yhteislähtökilpailussa tammikuussa 2022. Hän voitti Falunin 10 kilometrin perinteisen hiihtotavan kilpailun maaliskuussa 2023. Oberhofin 20 kilometrin perinteisen hiihtotavan yhteislähtökilpailussa hän sijoittui kolmanneksi tammikuussa 2024 ja Canmoren 20 kilometrin perinteisen hiihtotavan yhteislähtökilpailussa toiseksi saman vuoden helmikuussa.  Hän sijoittui kolmanneksi Lahden 20 kilometrin perinteisen hiihtotavan väliaikalähtökilpailussa. Hän voitti Falunin 10 kilometrin perinteisen hiihtotavan yhteislähtökilpailun. Yhteensä Niskanen on saavuttanut siis 12 henkilökohtaista palkintokorokesijoitusta yksittäisissä maailmancup-osakilpailuissa. Maailmancupin viesteissä Niskasella on kuusi palkintokorokesijoitusta.

Maailmancupin kiertueille Niskanen osallistui ensimmäisen kerran maailmancupin finaaliin keväällä 2010, mutta se päättyi keskeytykseen. Ensimmäisen palkintokorokesijoituksen kiertueilla Niskanen saavutti Tukholman perinteisen hiihtotavan sprintissä maaliskuussa 2013 oltuaan kolmas. Se oli osa Falunin finaaliviikonlopun kiertuetta. Niskanen otti ensimmäisen osakilpailuvoittonsa kiertueilla Lenzerheidessä Tour de Skin osakilpailussa vuonna 2014, jolloin matkana oli 10 kilometrin yhteislähtökilpailu perinteisellä hiihtotavalla. Falunin 15 kilometrin yhdistelmäkilpailussa hän oli samalla kaudella kolmas. Hän oli takaa-ajokilpailun osuusajoissa kolmanneksi nopein Rukalla 10 kilometrin perinteisellä marraskuussa 2015 ja Val di Fiemmessä Tour de Skin loppunousussa tammikuussa 2017. Hän voitti Tour de Skillä 2021–2022 Lenzerheiden 10 kilometrin perinteisen hiihtotavan väliaikalähtökilpailun. Tour de Skilla 2022–2023 hän sijoittui toiseksi Val Müstairin 10 kilometrin takaa-ajossa. Val di Fiemmen 15 kilometrin perinteisen hiihtotavan yhteislähtökilpailussa hän sijoittui kolmanneksi. Kaudella 2023–2024 hän voitti Tour de Skillä Toblachin 10 kilometrin perinteisen hiihtotavan väliaikalähtökilpailun ja Davosin 20 kilometrin perinteisen hiihtotavan takaa-ajokilpailun. Kiertueilla Niskanen on saavuttanut yhteensä siis kymmenen palkintokorokesijoitusta. Tour de Skin kokonaiskilpailussa hän sijoittui toiseksi kaudella 2022–2023, kolmanneksi kaudella 2023–2024, viidenneksi kausilla 2013–2014, 2015–2016 ja 2021–2022 sekä kuudenneksi 2016–2017 ja 2017–2018. 

Kaudella 2022-23 Niskanen voitti normaalimatkojen cupin. Hänestä tuli Iivo Niskasen ja Virpi Sarasvuon jälkeen kolmas suomalaishiihtäjä, joka on kyennyt vastaavaan saavutukseen. Maailmancupin kokonaiskilpaiussa hän oli kolmas.

### Sijoittuminen maailmancupin kokonaiskilpailuissa ja kiertueilla

|  Kausi  |  Ikä  | Sijoittuminen kauden cupeissa | Sijoittuminen maailmancupin kiertueilla |
| --- | --- | --- | --- |
| Kokonaiscup | Normaalimatkat | Sprintit | NordicOpening | Tour deSki | Maailmancupinfinaali | Ski TourCanada |
| 2009 | *20* | 67. | 45. | 55. | — | — | DNS | — |
| 2010 | *21* | 72. | 57. | 58. | — | — | DNS | — |
| 2011 | *22* | 36. | 30. | 40. | — | DNS | 19. | — |
| 2012 | *23* | 32. | 27. | 39. | 25. | 16. | — | — |
| 2013 | *24* | 11. | 12. | 21. | 12. | 17. | 5. | — |
| 2014 | *25* | 5. | 3. | 28. | 23. | 5. | 4. | — |
| 2015 | *26* | 14. | 12. | 41. | 9. | DNS | — | — |
| 2016 | *27* | 9. | 6. | 32. | 5. | 5. | — | 7. |
| 2017 | *28* | 8. | 8. | 37. | 14. | 6. | 11. | — |
| 2018 | *29* | 10. | 9. | 42. | 19. | 6. | 11. | — |
| 2019 | *30* | 42. | 21. | 79. | — | — | 34. | — |
| 2020 | 31 | 15. | 11. | 43. |  |  |  |  |
| 2021 | 32 | 28. | 24. | 65. |  |  |  |  |
| 2022 | 33 | 7. | 9. | 30. |  | 5. |  |  |
| 2023 | 34 | 3. | 1. | 22. |  | 2. |  |  |
| 2024 | 35 | 5. | 4. | 17. |  | 3. |  |  |

Lähde: Kansainvälisen hiihtoliiton virallinen tietokanta

Muut kilpailut
--------------

Niskanen voitti Suomen mestaruuden 30 kilometrin vapaan hiihtotavan kilpailussa 2011 ja 2013, 5 kilometrin vapaan ja 20 kilometrin perinteisen hiihtotavan kilpailuissa 2014, 15 kilometrin perinteisen kilpailussa 2015, 10 kilometrin vapaan takaa-ajon 2016, 15 kilometrin perinteisen 2017, 5 kilometrin vapaan ja 30 kilometrin perinteisen 2022, 5 kilometrin perinteisen ja 30 kilometrin vapaan hiihtotavan kilpailussa 2023 sekä 5 kilometrin vapaan ja 10 kilometrin perinteisen hiihtotavan takaa-ajokilpailussa 2024. Viestin ja sprinttiviestin Suomen mestaruuden Niskanen voitti vuonna 2013. Huhtikuussa 2011 hän sijoittui toiseksi pohjoismaisessa Tour de Barents -kilpailusarjassa (6.4.–10.4.2011) Slovenian Petra Majdičin jälkeen ennen Krista Lähteenmäkeä. Maastohiihdon Suomen Cupin Niskanen on voittanut ennätykselliset kolme kertaa kausina 2011–2012, 2013–2014 ja 2014–2015.

Yksityiselämä
-------------

Kerttu Niskasen vanhemmat ovat Eero Niskanen ja Tarja Niskanen. Kerttu Niskanen avioitui maastohiihtäjä Juho Mikkosen kanssa elokuussa 2020. He asuvat Vuokatissa. Kerttu Niskasella on kolme sisarusta: isosisko Katri Niskanen, pikkuveli Iivo Niskanen ja pikkusisko Iita Niskanen.

Eero-isä mukaan Kertun unelma olympiamitalista syntyi noin seitsemänvuotiaana. Entinen valmentaja sanoo vanhemmilla olleen iso vaikutus sisarusten menestykseen. Perheessä kannustettiin, kuljetettiin ja säästettiin kovasti, ja isä erosi ammattiliitostakin rahoittaakseen lasten urheilua. Lapsuutensa Niskaset elivät Vieremällä (Pohjois-Savossa) ja kilpailivat keskenään eri lajeissa, hiihdossa isänsä tekemillä laduilla.

Lähteet
-------

* Kerttu Niskanen Suomen Hiihtoliiton tietokannassa
* Kerttu Niskanen Kansainvälinen hiihtoliitto (FIS).  (englanniksi)

### Viitteet

1. ↑  Kerttu Niskanen: Ilman vanhempien tukea en olisi päässyt huipulle" *Kodinkuvalehti.fi*.  24.1.2018. Kodin Kuvalehti.  Arkistoitu 25.2.2018. Viitattu 25.2.2018.
2. ↑  Ookkonää Oulusta, Kerttu Niskanen?  *Kaleva*, 28.2.2013, nro 58, s. K1 13. Oulu:  Kaleva Oy. ISSN 0356-1356.
3. ↑  Marko Lempinen: Pekka Vähäsöyrinki avaa viimein sanaisen arkkunsa – tilittää suoraan: "Minä olen yksin vastuussa Kepan romahduksesta", ei jatka Niskasen valmentajana *Ilta-Sanomat*.  10.8.2019. Viitattu 10.8.2019.
4. ↑  Lund, Sakari: Yllätysveto - Pekka Vähäsöyrinki Kerttu Niskasen valmentajaksi *Yle Urheilu*.  26.3.2017. Viitattu 27.3.2017.
5. ↑  Kerttu Niskaselta jättiyllätys – 28-vuotias avopuoliso ryhtyy valmentajaksi: "Mitä tapahtuu, kun ongelmia tulee?" *www.iltalehti.fi*. Viitattu 13.9.2019.
6. ↑  Maajoukkue - Hiihtoliitto *www.hiihtoliitto.fi*.  Arkistoitu 20.10.2020. Viitattu 23.11.2020.
7. ↑  Kerttu Niskanen jatkoi Suomen kultajuhlia nuorten MM-hiihdoissa - Hiihtoliitto *www.hiihtoliitto.fi*.  Arkistoitu 4.12.2018. Viitattu 4.12.2018.
8. ↑  Kerttu Niskanen hiihti nuorten maailmanmestariksi *mtvuutiset.fi*. Viitattu 4.12.2018.
9. ↑  Kerttu Niskanen taisteli 23-vuotiaiden MM-pronssia - Hiihtoliitto *www.hiihtoliitto.fi*.  Arkistoitu 4.12.2018. Viitattu 4.12.2018.
10. ↑  Kerttu Niskanen kertoo jatkossa kuulumisistaan Hevoskuurin uutena blogistina (Arkistoitu – Internet Archive)
11. ↑  Björgenille kisojen neljäs kulta, Niskanen seitsemäs
12. ↑  Niskanen löytänyt sisäisen sprintterinsä – "Halusin taistella finaalipaikasta"
13. ↑  Naisten yhdistelmähiihto Norjan täydellinen näytös, Lähteenmäki kahdeksas
14. ↑  Naisten viesti Norjan juhlaa – Suomi taipui viidenneksi (Arkistoitu – Internet Archive)
15. ↑  Lund, Sakari: Hopeaa! - Saarinen ja Niskanen parisprintin kakkoseksi  19.2.2014. Yle Urheilu. Viitattu 22.2.2014.
16. ↑  Lehtisaari, Matti: Niskanen taisteli Kowalczykiä vastaan  22.2.2014. Yle Urheilu. Viitattu 22.2.2014.
17. 1 2 3 4  Kerttu Niskanen Kansainvälinen hiihtoliitto (FIS).  (englanniksi)
18. ↑  Naisten parisprintti Suomelta ehdoton pettymys
19. ↑  IS seurasi naisten 10 kilometrin kilpailua – Björgen aivan omaa luokkaansa, Niskanen löi Pärmäkosken *Ilta-Sanomat*.  28.2.2017. Viitattu 4.12.2018.
20. ↑  Suomi saavutti naisten viestissä MM-pronssia *www.kestavyysurheilu.fi*.  Arkistoitu 5.12.2018. Viitattu 4.12.2018.
21. ↑  Kerttu Niskasella karu loppu Lahden MM-kisoille – joutui keskeyttämään
22. ↑  Kerttu Niskanen: "Iivon voitto murskaa pettymyksen kyyneleet"
23. ↑  Kerttu Niskanen sairaana – Anne Kyllönen hiihtää pariviestin *kaleva.fi*.  23.2.2019. Viitattu 27.2.2019.
24. ↑  Visuri, Roope: Kerttu Niskanen yllättyi voitostaan Seefeldin MM-kenraalissa – katso hulvaton reaktio maalissa *yle.fi*. Viitattu 17.2.2019.
25. ↑
26. ↑
27. ↑
28. ↑
29. ↑
30. ↑  Hyödytön protesti vei Kerttu Niskaselta ison rahapotin – kovin kilpakumppani yllättyi, suomalainen otti vahvasti kantaa toiseen epäkohtaan
31. ↑  Kerttu Niskanen Kansainvälinen hiihtoliitto (FIS).  (englanniksi)
32. ↑  Niskanen hiihti SM-kultaa Kuopiossa *YLE Urheilu*. Viitattu 27.3.2011.
33. ↑  National Championships *fis-ski.com*. Viitattu 11.1.2016. (englanniksi)
34. ↑  Tour de Barents – Results *Tour de Barents*.  10.4.2011. Viitattu 10.4.2011.
35. ↑  Tilastoja - Hiihtoliitto *www.hiihtoliitto.fi*.  Arkistoitu 9.4.2018. Viitattu 9.4.2018.
36. ↑  Suomen Cup 2014–2015 tulokset  29.3.2015. Suomen Hiihtoliitto.  Arkistoitu 9.4.2018. Viitattu 16.1.2016.
37. ↑  Kerttu Niskanen meni naimisiin, urheilutähdiltä virtaa suloisia onnitteluja – Kaisa Mäkäräinen: "Oi! Ihanaa" *Ilta-Sanomat*.  9.8.2020. Viitattu 9.8.2020.
38. ↑  Täällä hiihtäjätähti Kerttu Niskanen rentoutuu. Seiska.fi.
39. ↑  Niskasen sisko ja sen veli *Kaleva.fi*. Viitattu 4.12.2018.
40. ↑  Tällainen on Niskasten hiihtoperhe *Helsingin Sanomat*.  12.2.2022.

Aiheesta muualla
----------------

* Kuvia tai muita tiedostoja aiheesta **Kerttu Niskanen** Wikimedia Commonsissa

* Kerttu Niskanen Tilastopaja (vaatii kirjautumisen, maksullinen palvelu).

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Yle

 |

 |